اسلام آباد(آن لائن)وزیر حوالکاری و نشریات سینیٹر شبلی فراز پارینے کہ تعمیرات نا بشخ انا جوانی کن قومی کہول آ اسہ کمیٹی اس جوڑ کرینن ہرانا کماشی ئِ لیفٹیننٹ جنرل انور علی حیدر تون ئِ۔ اسلام آباد اٹ پُوسکن آ پاکستان ہاﺅسنگ اسکیم نا چیئرمین لیفٹیننٹ جنرل انور علی حیدر تون پریس کانفرنس اٹی کرے کہ ہراوڑ کورونا وائرس تون مون تننگ کن نیشنل کمانڈ اینڈ آپریشن سینٹر (این سی او سی) نا بنداو ئِ تخانے وخت اس کہ ہندن تعمیرات نا بشخ انا کل ویل آتا ایسری کن کمیٹی اس جوڑ کرینے۔ او پارینے کہ ہڑزان ئُ مکان تننگ ملک انا کل آن بھلا ویل ئِ۔ انتئے کہ بینک آک ایہن تو تعمیراتی صنعت ئِ داخس قرض تننگ کپسہ۔ سینیٹر شبلی فراز پارینے کہ تعمیراتی صنعت مچ آ ملک انا معیشت ئِ چلیفنگ کیک۔ انتئے کہ تعمیراتی صنعت تو40 آن زیات صنعت گنڈوک ئُ۔ بنجائی وزیر پارینے کہ کنسٹرکشن اینڈ انڈسٹری ئِ ہرفنگ کن بھاز اہم ئُ پیکج اس تننگانے انتئے کہ حکومت دا ڈٹ انا سرسہبی کن بھاز جوان ئِ۔ شبلی فراز بلڈرز و تعمیراتی صنعت تون گنڈوک آ بندغ آتے پارے کہ اوفک حکومتی پیکج آن جوان فائدہ ہرفنگ کیرہ۔
